Document ID: 31987R2365

*****
ΚΑΝΟΝΙΣΜΟΣ (ΕΟΚ) αριθ. 2365/87 ΤΗΣ ΕΠΙΤΡΟΠΗΣ
της 29ης Ιουλίου 1987
σχετικά με τους τρόπους λογιστικής καταχώρισης των δαπανών που προκύπτουν από τις ειδικές διαθέσεις βουτύρου προερχόμενου από δημόσια αποθέματα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (2), και ιδίως το άρθρο 4 παράγραφος 4 και το άρθρο 5 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (3), όπως τροποποιήθηκε τελευταία από τον κανονισμό (ΕΟΚ) αριθ. 801/87 (4), και ιδίως το άρθρο 4 παράγραφος 1, προβλέπει ότι όταν ένα μέτρο παρέμβασης συνεπάγεται την αγορά και την αποθεματοποίηση προϊόντων, το ποσό της χρηματοδότησης καθορίζεται από τους ετήσιους λογαριασμούς που καταρτίζουν οι οργανισμοί παρέμβασης, αλλά ότι, στην περίπτωση ορισμένων ειδικών μέτρων διάθεσης του βουτύρου, η χρηματοδότηση των ζημιών επί των πωλήσεων μετατίθεται χρονικά και ότι τα σχετικά ποσά τοκίζονται·
ότι το άρθρο 6 του κανονισμού (ΕΟΚ) αριθ. 3184/83 της Επιτροπής της 31ης Οκτωβρίου 1983 περί του συστήματος των προκαταβολών για τις δαπάνες που χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) (5), όπως τροποποιήθηκε από τον κανονισμό (ΕΟΚ) αριθ. 3462/85 (6), προβλέπει τη μέθοδο της δήλωσης των δαπανών που προκύπτουν από τις δημόσιες παρεμβάσεις· ότι πρέπει να προβλεφθούν ειδικοί κανόνες για τη διάθεση των αποθεμάτων βουτύρου που αναφέρεται στον κανονισμό (ΕΟΚ) αριθ. 1883/78·
ότι πρέπει να προσδιορισθεί μία μέθοδος υπολογισμού των εξόδων χρηματοδότησης που αναλαμβάνεται δυνάμει του κανονισμού (ΕΟΚ) αριθ. 1883/78, η οποία επιτρέπει να καταχωρίζονται τα έξοδα αυτά σε μηνιαία βάση και λαμβάνει επίσης υπόψη τα ποσά που δεν έχουν ακόμη αποδοθεί·
ότι πρέπει να προσδιοριστεί ο τρόπος με τον οποίο αντιμετωπίζονται οι τυχόν διαφορές μεταξύ των δαπανών που καταλογίζονται στους λογαριασμούς ενός οικονομικού έτους κατ' εφαρμογή του άρθρου 98 του δημοσιονομικού κανονισμού της 21ης Δεκεμβρίου 1977 (7) και εκείνων που αναγνωρίζονται από την Επιτροπή κατά την εκκαθάριση των λογαριασμών όσον αφορά τη χρηματοδότηση αυτή που μετατίθεται χρονικά·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 παράγραφος 2 του κανονισμού (ΕΟΚ) αριθ. 3184/83, το ποσό των ζημιών που αναφέρεται στο άρθρο 4 παράγραφος 1 δεύτερο εδάφιο του κανονισμού (ΕΟΚ) αριθ. 1883/78 εισπράττεται από το οικονομικό έτος 1989 σύμφωνα με τις ακόλουθες διατάξεις.
Άρθρο 2
Το ποσό των ζημιών που αναφέρεται στο άρθρο 4 παράγραφος 1 δεύτερο εδάφιο του κανονισμού (ΕΟΚ) αριθ 1883/78, υπολογιζόμενο σύμφωνα με το τρίτο εδάφιο μέσω του εντύπου αριθ. 1 του παραρτήματος, αφαιρείται από τις δαπάνες που δηλώνονται στο παράρτημα ΙΙ του κανονισμού (ΕΟΚ) αριθ. 3184/83 και στον πίνακα ΙΧ του κανονισμού (ΕΟΚ) αριθ. 1723/72 της Επιτροπής (8) και, κατά συνέπεια, δεν περιλαμβάνεται στο ποσό που εισπράττεται σύμφωνα με το άρθρο 6 παράγραφος 2 του κανονισμού (ΕΟΚ) αριθ. 3184/83.
Άρθρο 3
Από το οικονομικό έτος 1989, τα κράτη μέλη εισπράττουν, κατά τη διάρκεια του πρώτου τριμήνου κάθε οικονομικού έτους, το ένα τέταρτο του συνόλου των ποσών που αναφέρονται στο άρθρο 2 και δηλώνουν το ποσό αυτό ως δαπάνη του μηνός κατά τον οποίο πραγματοποιείται η είσπραξη.
Άρθρο 4
1. Για τα οικονομικά έτη 1987 και 1988, τα έξοδα χρηματοδότησης επί των ποσών που αναφέρονται στο άρθρο 2 υπολογίζονται σύμφωνα με το έντυπο αριθ. 2 του παραρτήματος και εισπράττονται σε μηνιαία βάση.
2. Από το οικονομικό έτος 1989, μετά την αφαίρεση της εξόφλησης που πρέπει να πραγματοποιηθεί κατά τη διάρκεια του πρώτου τριμήνου, τα έξοδα χρηματοδότησης υπολογίζονται σύμφωνα με τη στήλη (α) του εντύπου αριθ. 3 του παραρτήματος επί των υπολειπομένων ποσών και εισπράττονται με ισόποσες μηνιαίες δόσεις.
Άρθρο 5
Τα οριστικά ποσά που αποτελούν το αντικείμενο ετεροχρονισμένης χρηματοδότησης σύμφωνα με το άρθρο 1 διαπιστώνονται κατά την εκκαθάριση των λογαριασμών του οικονομικού έτους κατά το οποίο πραγματοποιείται η διάθεση.
Σε περίπτωση διαφοράς μεταξύ των δηλωθέντων και των αναγνωρισθέντων ποσών κατά την εκκαθάριση των λογαριασμών, οι συνέπειες που αφορούν τα οικονομικά έτη που ακολουθούν το εκκαθαρισθέν οικονομικό έτος και οι οποίες έχουν καταχωρισθεί λογιστικά μέχρι την εκτέλεση της απόφασης εκκαθάρισης πρέπει να καθορίζονται σύμφωνα με το έντυπο αριθ. 3 του παραρτήματος και να καταβάλλονται ή να εισπράττονται κατά την ημερομηνία που προβλέπεται στην απόφαση εκκαθάρισης.
Άρθρο 6
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Δεκεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουλίου 1987.

Labels: 2
17
3
12
15